Document ID: 32013R0287

REGULAMENTUL DE PUNERE ÎN APLICARE (UE) NR. 287/2013 AL COMISIEI
din 22 martie 2013
de modificare a anexelor IV și VIII la Regulamentul (CE) nr. 73/2009 al Consiliului de stabilire a unor norme comune pentru sistemele de ajutor direct pentru agricultori în cadrul politicii agricole comune
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori, de modificare a Regulamentelor (CE) nr. 1290/2005, (CE) nr. 247/2006, (CE) nr. 378/2007 și de abrogare a Regulamentului (CE) nr. 1782/2003 (1), în special articolul 8 alineatul (2) literele (a) și (b) și articolul 40 alineatul (1) al doilea paragraf,
întrucât:
(1)
Articolul 10b din Regulamentul (CE) nr. 73/2009 prevede că statele membre care au aplicat modularea voluntară în ceea ce privește anul calendaristic 2012 pot continua să reducă suma plăților directe în ceea ce privește anul calendaristic 2013. Regatul Unit a notificat Comisiei decizia sa de a utiliza această posibilitate, în urma căreia a fost adoptată Decizia de punere în aplicare 2013/146/UE a Comisiei din 20 martie 2013 de stabilire a sumelor rezultate din aplicarea ajustării voluntare în Regatul Unit în ceea ce privește anul calendaristic 2013 (2). Prin urmare, este oportun să se revizuiască plafonul corespondent prevăzut la articolul 8 din Regulamentul (CE) nr. 73/2009.
(2)
Grecia, Spania, Luxemburg, Malta și Regatul Unit au notificat Comisiei intenția lor de a oferi sprijin viticultorilor pentru anul 2014 prin alocarea unor drepturi la plată în conformitate cu articolul 103 litera (o) din Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul OCP unic”) (3). Plafoanele naționale corespondente menționate la articolul 40 alineatul (1) din Regulamentul (CE) nr. 73/2009 ar trebui, prin urmare, să fie adaptate în consecință.
(3)
Informațiile care trebuie notificate de către statele membre în conformitate cu articolul 188a alineatul (3) din Regulamentul (CE) nr. 1234/2007, în legătură cu suprafețele care au fost defrișate, și în conformitate cu articolul 40 alineatul (1) din Regulamentul (CE) nr. 73/2009, în legătură cu media regională a valorii drepturilor la plată pentru zonele defrișate, nu fuseseră încă notificate la data stabilirii plafoanelor nete prevăzute la articolul 8 din Regulamentul (CE) nr. 73/2009 pentru 2013, prin anexa IV la respectivul regulament, astfel cum a fost modificat prin Regulamentul (UE) nr. 671/2012 al Parlamentului European și al Consiliului (4). Prin urmare, valorile acestor plafoane au fost bazate pe estimări. În urma notificărilor realizate de Germania, Grecia, Spania, Franța, Italia, Luxemburg, Austria, Portugalia și Slovenia în conformitate cu articolul 188a alineatul (3) din Regulamentul (CE) nr. 1234/2007 și cu articolul 40 alineatul (1) din Regulamentul (CE) nr. 73/2009, sumele plafoanelor stabilite în anexa IV la Regulamentul (CE) nr. 73/2009 pentru 2013 ar trebui să fie revizuite.
(4)
Prin urmare, anexele IV și VIII la Regulamentul (CE) nr. 73/2009 ar trebui să fie modificate în consecință.
(5)
Măsurile prevăzute de prezentul regulament sunt în conformitate cu avizul Comitetului de gestionare privind plățile directe,
ADOPTĂ PREZENTUL REGULAMENT:
Articolul 1
Anexele IV și VIII la Regulamentul (CE) nr. 73/2009 se modifică în conformitate cu anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 martie 2013.

Labels: 18
15
6